text: Stak af fra ulykke på Varde Torv
  22 maj 2013 kl. 05.28
  Yngre mand blev kørt ned og kvæstet, da to mænd kørte ræs på motorcykler.
  Politiet betegner de to som moto cross-kørere, og det var sådan de opførte sig, da de kort før klokken et fræsede rundt på Varde Torv. En forbipasserende - en 18-årig mand fra Varde - blev ramt af en af motorcyklerne og brækkede det ene ben.
  Begge motorcyklister stak derefter af på den ene maskine. Den anden lod de ligge på torvet.
  Den kvæstede fik hjælp af en kammerat, som kun kunne give et sparsomt signalement af den ene motorcyklist. Han var omkring 180 centimeter høj med kort mørkt hår, og han havde et par gule moto cross-bukser på.
  